ہک تاریخی حقیقت

’’شاعر مشرق علامہ اقبالؒؒ دے پُتر تے ہائیکورٹ دے وݙے جج سئیں ڈاکٹر جاوید اقبال سرائیکی زبان دے عظیم شاعر حضرت خواجہ غلام فریدؒ دے مزار تے کوٹ مٹھن تشریف گھن آئے، انہاں فاتحہ خوانی کیتی تے خواجہ سئیں دے درجات دی بلندی واسطے دعا کیتی ۔ ایں موقعے تے گاٖلھ مہاڑ کریندے ہوئے ڈاکٹر جاوید اقبال آکھیا جو خواجہ فرید ٻہوں وݙے صوفی شاعر ہن انہاں اپݨی شاعری دے ذریعے انسانیت کوں پیار محبت دا درس ݙتا۔ انہاں آکھیا جو میݙے والد علامہ اقبالؒ اپݨی چھیکڑی عمر وچ دیوان فرید دا مطالعہ وݙی محبت نال کریندے ہن اَتے چھیکڑی عمر وچ خواجہ فرید دا دیوان پڑھدے تے روندے رہندے ہن ، جسٹس ڈاکٹر جاوید اقبال مزید آکھیا جو بزرگیں دے کلام کوں ودھ توں ودھ اڳوں تے پڄاوݨ دی ضرورت اے ایندے نال انسان تے انسانیت کوں ٻہوں فیدہ تھیسے‘‘۔ 

اے ڳالھیں پڑھ تے میݙی حیرانی خوشی وچ بدل ڳئی کیوں جو ہک ایجھے شخص دے مونہوں میں اے لوظ سݨیے جیرھا ٻہوں وݙا انسان اے ، وݙا انسان ، ایں وجہ توں نی جو او علامہ اقبالؒ دا پُتر اے بلکہ ایں وجہ توں جو او ہک ’’صاف گو‘‘ انسان ہے۔   انہاندیاں گاٖلھیں پڑھ تے میں پہلے توں انہاندا مداح تے پرستار آں ، ڈاکٹر جاوید اقبال دی ایں گاٖلھ توں انہاں میݙی محبت سوا تھی ڳئی اے ۔ ’’بعد وچ اساں علامہ اقبالؒ تے خواجہ فریدؒ دے گاٖنڈے دی کھوج لاوݨ دی کوشش کیتی تاں پتہ لڳا جو صوفی غلام مصطفیٰ تبسم تے ٻئے اہل علم حضرات دی موجودگی وچ علامہ اقبالؒ آکھیا ۔ خواجہ فریدؒ چاچڑاں آلے ٻہوں وݙے شاعر ہن ، انہاندا کلام گہرے مطالعے دا محتاج ہے پر ارمان ایں گاٖلھ دا ہے جو انہاندا کلام ہک علاقے تئیں محدود تھی تے رہ ڳے‘‘۔ 

ہک ٻئی جاہ سید نزیر نیازی اپݨی کتاب وچ لکھے جو افلاک دی سیاحت تے ستاریں دے ذکر تے علامہ اقبالؒ سئیں فرمایا جو بزرگ چاچڑاں شریف آلے حضرت خواجہ غلام فرید دا ہک رسالہ سیاحت افلاک ہے جیندے وچ انہاں لکھیے جو ’’انہاندا گزر بعض سیاریاں وچ کیویں تھیا‘‘۔ اتھوں پتہ لڳدے جو علامہ اقبالؒ خواجہ فریدؒ دے رسالے دا مطالعہ کیتا ہا، ایں رسالے دا ترجمہ فوائد فریدیہ دے ناں نال تھی ڳے ۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء